Broj: 711-I-1897-P-54-17/19-07-18

Zagreb, 12. rujna 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Sandre Jakelić, općinske načelnice Općine Rogoznica,** na 62. sjednici, održanoj 12. rujna 2019.g., donosi sljedeću

**ODLUKU**

1. **Pokreće se postupak protiv dužnosnice Sandre Jakelić, općinske načelnice Općine Rogoznica, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnice podnesenom 13. studenog 2016. te Izvješću o imovinskom stanju dužnosnice podnesenom 26. lipnja 2017. s imovinom utvrđenom u postupku provjere na temelju podataka o imovini dužnosnika pribavljenih** **od Porezne uprave i Ureda za opće poslove Hrvatskog sabora i Vlade Republike Hrvatske i to u pogledu primitaka od obnašanja dužnosti i štednje.**
2. **Poziva se dužnosnica Sandra Jakelić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Na temelju članka 3. stavka 1. točaka 3., 43. ZSSI-a, zastupnici u Hrvatskom saboru, odnosno općinski načelnici jesu dužnosnici u smislu ZSSI-a. Uvidom u Registar dužnosnika utvrđeno je da je Sandra Jakelić u razdoblju od 28. prosinca 2015. do 14. listopada 2016. obnašala dužnost zastupnice u Hrvatskom saboru, a ujedno da je obnašla dužnost općinske načelnice Općine Rogoznica u mandatu 2013.-2017. kao i da istu dužnost obnaša u mandatu 2017.-2021.g. Stoga je Sandra Jakelić, povodom obnašanja navedenih dužnosti, obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Člankom 8. stavkom 3. ZSSI-a propisana je obveza dužnosnika, koji su na izborima ponovno izabrani na istu dužnost, da u roku od 30 dana od stupanja na ovu dužnost podnesu izvješće Povjerenstvu o svojoj imovini.

Na temelju članka 8. stavka 7. podstavka 7. i 8. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku, kao i o primicima koji se ne smatraju dohotkom i o primicima na koje se ne naplaćuje porez na dohodak. Na temelju podstavka 5. istog stavka i članka toga Zakona, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o novčanoj štednji ako ona premašuje jednogodišnji iznos neto prihoda dužnosnika.

Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Uvidom u Registar izvješća o imovinskom stanju, Povjerenstvo je utvrdilo da je dužnosnica Sandra Jakelić dana 13. studenog 2016.g. podnijela u elektroničkom obliku Izvješće o imovinskom stanju povodom prestanka obnašanja dužnosti zastupnice u Hrvatskom saboru. Ovo izvješće je zaprimljeno u fizičkom obliku i odobreno u postupku administrativne provjere. U ovom Izvješću dužnosnica je navela podatak da je dužnost zastupnice u Hrvatskom saboru obnašala volonterski, kao i da dužnost općinske načelnice obnaša volonterski. Pod rubrikom „Primanja na mjesečnoj razini od dužnosti za koju se podnosi izvješće o imovinskom stanju“ dužnosnica je navela da ostvaruje primitak po osnovi volonterskog obnašanja dužnosti u iznosu od 3.000,00 kuna. U rubrici „Primanja na mjesečnoj razini od druge dužnosti za koju postoji obveza podnošenja izvješća o imovinskom stanju“ dužnosnica je navela da ostvaruje primitak po osnovi volonterskog obnašanja dužnosti u iznosu od 3.000,00 kuna. U rubrici „Podaci o ostalim prihodima“ dužnosnica je navela podatak da ostali prihodi ne postoje. Ujedno u rubrici „Novčana kunska ili devizna štednja“ navela je podatak da ista ne postoji.

Nadalje, utvrđeno je da je dužnosnica Sandra Jakelić podnijela 26. lipnja 2017.g. u elektroničkom obliku Izvješće o imovinskom stanju povodom ponovnog izbora na istu dužnost i to dužnost općinske načelnice Općine Rogoznica. Ovo izvješće je također zaprimljeno u fizičkom obliku i odobreno u postupku administrativne provjere. U ovom Izvješću dužnosnica je navela podatak da dužnost općinske načelnice obnaša volonterski. Pod rubrikom „Primanja na mjesečnoj razini od dužnosti za koju se podnosi izvješće o imovinskom stanju“, dužnosnica je navela da ostvaruje primitak po osnovi volonterskog obnašanja dužnosti u iznosu od 3.000,00 kuna. U rubrici „Podaci o ostalim prihodima“ dužnosnica je navela podatak da ostali prihodi ne postoje. Ujedno u rubrici „Novčana kunska ili devizna štednja“ navela je podatak da ista ne postoji.

Utvrđeno je da je dužnosnica Sandra Jakelić do dana donošenja ove odluke podnijela još jedno Izvješće o imovinskom stanju i to u elektroničkom obliku dana 18. ožujka 2019.g., ali kako još uvijek nije isto izvješće podnijela u fizičkom obliku, potpisano i ovjereno, smatra se da navedeno izvješće od 18. ožujka 2019.g. još uvijek nije podneseno u valjanom obliku.

U postupku redovite provjere podataka iz izvješća o imovinskom stanju dužnosnice Sandre Jakelić, podnesenih 13. studenog 2016. odnosno 26. lipnja 2017., Povjerenstvo je, sukladno članku 24. ZSSI-a, zatražilo podatke o primicima dužnosnice od obnašanja dužnosti i to od Hrvatskog sabora za gore navedeno razdoblje u mandatu 28. prosinca 2015. do 14. listopada 2016 te od Općine Rogoznica za razdoblje počevši od 2016.g. nadalje.

Ured za opće poslove Hrvatskog sabora i Vlade Republike Hrvatske očitovao se dopisom KLASA: 120-01/19-03/01, URBROJ: 50403-05-1-19-02 od 28. siječnja 2019.g. navodeći podatak da dužnosnici Sandri Jakelić, za obnašanje dužnosti zastupnice u Hrvatskom saboru u navedenom razdoblju mandata nije isplaćivana nikakva naknada pa niti zastupnički paušal na koji joj je utvrđeno pravo, s obzirom da nije dostavila podatke potrebne za isplatu.

Općina Rogoznica do pisanja ove odluke nije dostavila podatke tražene u dopisu Povjerenstva od 18. siječnja 2019., niti po upućenoj požurnici od 1. ožujka 2019.g.

Povjerenstvo je, na temelju posebnog ovlaštenja, izvršilo uvid u podatke Informatičkog sustava Porezne uprave (duznici.porezna-uprava.hr) te je utvrdilo da je Sandra Jakelić, OIB: ………., u 2016., 2017. i 2018.g. ostvarila dohotke isključivo od isplatitelja PBZ Stambena štedionica d.d. po osnovi primitaka od kojih se utvrđuje dohodak od kapitala po osnovi kamata (šifra vrste dohotka 1004) i to dvije uplate evidentirane 31. prosinca 2016.g., u neto iznosima od 247,05 kuna i 43,95 kuna, zatim dvije uplate evidentirane 31. prosinca 2017.g., u neto iznosima od 251,68 kuna i 44,94 kuna te dvije uplate evidentirane 31. prosinca 2018.g., u neto iznosima od 254,71 kuna i 45,65 kuna.

S obzirom da je usporedbom podataka iz navedena dva izvješća o imovinskom stanju dužnosnice, podnesena 13. studenog 2016. i 26. lipnja 2017. i podataka prikupljenih od Porezne uprave i Ureda za opće poslove Hrvatskog sabora i Vlade Republike Hrvatske, kao nadležnih tijela Republike Hrvatske, utvrđen nesklad između prijavljenih i prikupljenih podataka o primicima koje je ostvarila dužnosnica u navedenom razdoblju 2015.-2018. kao i u pogledu postojanja štednje, Povjerenstvo je, sukladno članku 26. ZSSI-a, Zaključkom broj 711-I-1322-P-54-17/19-06-18 od 4. srpnja 2019.g. pozvalo dužnosnicu Sandru Jakelić da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere. U Zaključku je dužnosnica pozvana da posebice da specificira koliko je iznosila štednja kod PBZ Stambene štedionice d.d. u vrijeme kad je podnijela navedena dva izvješća o imovinskom stanju, kao i koliko je iznosila na kraju 2018.g.

Na temelju danog pristanka dužnosnice na elektroničku dostavu akata Povjerenstva, navedeni Zaključak od 4. srpnja 2019.g. dužnosnici je upućen elektroničkom dostavom, putem korisničkog računa dužnosnice, osnovanog na službenoj mrežnoj stranici Povjerenstva, vezanog za adresu elektroničke pošte koju je dužnosnica naznačila prilikom otvaranja korisničkog računa. Uvidom u evidenciju Povjerenstva o elektroničkoj dostavi utvrđeno je da je u sustavu zabilježeno da je automatska poruka o elektronički upućenom Zaključku zabilježena na poslužitelju za primanje elektroničke pošte istog dana kad je poslana, 4. srpnja 2019., a da je dužnosnica prvi puta otvorila elektronički dostavljeni Zaključak dana 8. srpnja 2019.g. U sustavu je vidljivo da je dužnosnica istom Zaključku pristupila i kasnije još dva puta.

Međutim, u dodijeljenom zakonskom roku od 15 dana, kao niti do dana donošenja ove odluke, dužnosnica nije dostavila očitovanje o utvrđenom neskladu između prijavljene imovine u izvješćima o imovinskom stanju dužnosnice, podnesenim 13. studenog 2016. i 26. lipnja 2017. i podataka prikupljenih od nadležnih tijela Republike Hrvatske.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje. Dakle, ispunjenje obveze iz članka 27. ZSSI-a ne znači objasniti da je dužnosnik zabunom naveo podatke koje je naveo u podnesenom Izvješću ili da je smatrao da ih tako treba navesti, a da su podaci pribavljeni od nadležnih tijela točni.

Slijedom navedenoga, Povjerenstvo je utvrdilo da je dužnosnica u 2016.g. prijavila podatak da je od Hrvatskog sabora primala neto iznos od 3.000,00 kuna mjesečno, a od Općine Rogoznica volontersku naknadu u mjesečnom neto iznosu od 3.000,00 kuna, a 2017.g. da je od Općine Rogoznica primala volontersku naknadu u mjesečnom neto iznosu od 3.000,00 kuna, a da ostalih primitaka nije imala, kao i da nema novčanu štednju.

Iz prikupljenih podataka utvrđeno je da u godinama u kojima su podnesena navedena dva izvješća u imovinskom stanju, kao i u godini nakon odnosno 2018.g., dužnosnica nije ostvarila nikakav primitak od obnašanja dužnosti zastupnice u Hrvatskom saboru kao niti od obnašanja dužnosti općinske načelnice Općine Rogoznica.

Ujedno, iz prikupljenih podataka od nadležnih tijela utvrđeno je da je u od PBZ Stambene štedionice d.d. u 2016.g. dužnosnica ostvarila neto primitak od ukupno 291,00 kunu, u 2017. neto primitak od ukupno 296,62 kuna, a u 2018. neto primitak od ukupno 300,36 kuna i to po osnovi kamata, iz kojeg podatka ujedno proizlazi zaključak da kod navedenog isplatitelja kamata ima štednju u određenom iznosu koji nije utvrđen, a koje primitke i koju štednju dužnosnica nije prijavila u podnesenim izvješćima o imovinskom stanju.

Povjerenstvo vezano za navedene podatke iz kojih proizlazi da dužnosnica ima sredstva osobne štednje kod PBZ Stambene štedionice d.d., napominje da, sukladno odredbama ZSSI-a, ne može zatražiti podatke o sredstvima na osobnim računima dužnosnika kod bankarskih i kreditnih institucija kao privatnih pravnih osoba. Povjerenstvo, neovisno tome što ne posjeduje točan podatak o iznosu štednje koja glasi na dužnosnicu, može nedvojbeno zaključiti da se radi o iznosu glavnice koja ima godišnji prinos po osnovi kamate od oko 300,00 kuna.

Povjerenstvo je na temelju uvida u objavljene „opće informacije o stambenoj štednji“, objavljene putem mrežnih stranica društva PBZ Stambena štedionica d.d. (*pbz-stambena.hr*)steklo saznanja o približnom, okvirnom podatku koliko može iznositi glavnica štednje koja glasi na dužnosnicu. U navedenim informacijama naveden je podatak da se, ovisno o vrsti stambene štednje, kamatne stope na štednju u HRK, kreću od najmanje 1,00 % do najviše 1,50 %, dok se kamatne stope na štednju s valutnom klauzulom EUR kreću od najmanje 0,30 % do najviše 0,50 %. Stoga, ako se uzme u obzir da je dužnosnica po osnovi godišnje obračunate kamate ostvarila primitak od oko 300,00 kuna, onda se jednostavnom računskom operacijom (iznos kamate / kamatna stopa = glavnica) dobiva podatak da glavnica štednje iznosi najmanje oko 20.000,00 kuna (ako se radi o najvišoj od navedenih kamatnih stopa od 1,50 %), a najviše oko 100.000,00 kuna (ako se radi o najnižoj od navedenih kamatnih stopa od 0,30 %).

Neovisno o tome koliki je točan iznos glavnice predmetne stambene štednje koji glasi na ime dužnosnice, s obzirom da je glavnica štednje koja glasi na dužnosnicu nedvojbeno većeg iznosa nego iznos obračunat po godišnjoj kamatnoj stopi na istu štednju, a da je pritom navedeni iznos kamate jedini evidentirani godišnji prihod dužnosnice, onda se na temelju dostupnih podataka može utvrditi da se radi o iznosu glavnice štednje koji nedvojbeno premašuje jednogodišnji iznos neto prihoda dužnosnice.

Slijedom navedenog, Povjerenstvo je na temelju članka 27. ZSSI-a donijelo odluku da se pokreće postupak protiv dužnosnice Sandre Jakelić zbog moguće povrede odredbi članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnice podnesenom 13. studenog 2016. te Izvješću o imovinskom stanju dužnosnice podnesenom 26. lipnja 2017. s imovinom utvrđenom u postupku provjere na temelju podataka o imovini dužnosnika pribavljenih od Porezne uprave i Ureda za opće poslove Hrvatskog sabora i Vlade Republike Hrvatske i to u pogledu primitaka od obnašanja dužnosti i štednje.

Sukladno odredbi članka 39. stavka 3. ZSSI-a, poziva se dužnosnica da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki II. izreke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Sandra Jakelić, elektroničkom dostavom
2. Objava na internetskoj stranici Povjerenstva
3. Pismohrana